Matteo Darmian

**Matteo Darmian** (Italisht [matˈtɛo darˈmjan]; lindur më 2 dhjetor 1989) është në futbollist profesionist italian i cili luan si mbrotjës për klubin italian Internazionale dhe kombëtaren italiane.

Darmian e nisi karrierën e tij te Milani, duke debutuar me ekipin e parë në vitin 2007 në moshën 16 vjeç. Në vitin 2009, ai u transferua te Padova në formë huazimi për një sezon, duke ndihmuar ekipin të shmangte rënjen në Lega Pro. Në vitin 2010, ai firmosi me Palermon kurse një vit më pas kaloi te Torino. Pas katër sezoneve të suksesshme te Torino, Darmian u transferua te Manchester United në Premier Ligë. Gjatë qëndrimit të tij katër-vjeçar në Old Trafford, Darmian fitoi tre trofe, përfshirë edhe UEFA Ligën e Evropës në vitin 2016. Në vitin 2019, ai u rikthye në Itali te Parma kurse në tetor 2020 u huazua te Interi, duke fituar kampionatin në sezonin e parë.

Pasi luajti me disa ekipe moshash, Darmian debutoi me ekipin e parë të Italisë në vitin 2014 dhe luajti në Kupën e Botës në Brazil. Ai gjithashtu ka luajtur në edicionet 2016 dhe 2024 të UEFA Kampionatit Evropian.

## Jeta e hershme
Darmian u rrit duke luajtur futboll në sheshin kryesor të Rescaldinës, si dhe u stërvit nga babai i tij, Giovanni, i cili në atë kohë ishte trajner i ekipit U.S. Carcor, pjesë e të cilës më parë kanë qënë pjesë lojtarë si Marco Simone dhe Luigi Pogliana. Në fëmijërinë e tij ai luante shpesh si mesfushor mbrojtës ose mesfushor qëndror. Ai u zbulua nga Beniamino Abate, një ish portier i cili ishte në Lombardi për të zbuluar talente si skauti i Milanit. Ai debutoi me ekipin e parë më 28 nëntor 2006, në moshën 16 vjeç, në një ndeshje kupe kundër Brescias, duke zëvëndësuar Kakha Kaladze në përfundim të pjesës së parë.

Debutimi i tij në Serie A erdhi në moshën 17 vjeç në fitoren 3–2 kundër Udineses më 19 maj 2007, duke zëvëndësuar Giuseppe Favallin në minutën e 67të. Në sezonin e ardhshëm, Darmian, tashmë 19 vjeç, u aktivizua në tre ndeshje në kampionat. Ai u largua pas përfundimit të sezonit.

#### Huazimi te Padova
Më 17 korrik 2009, Darmian u huazua te Padova në Serie B për sezonin 2009–10. Ai bëri debutimin e tij me klubin më 28 nëntor 2009 në një humbje në shtëpi kundër Vicenzës. Më 20 shkurt 2010, ai shënoi golin e parë si profesionist në barazimin 2–2 kundër Anconës në ndeshjen e javës së 26të të kampionatit. Darmian e mbylli sezonin 2009–10 duke luajtur 20 ndeshje në kampionat. Padova e mbylli kampionatin në vendin e 19të por e siguroi qëndrimin në Serie B pasi fitoi ndeshjen play-off kundër Triestinës. Më 22 qershor, Padova njoftoi se Darmian do të rikthehet te Milani, duke i dhënë fund huazimit; përveç ndeshjeve me ekipin e parë, Darmian u aktivizua një ndeshje me ekipin Primavera.

### Palermo
parapamje|160px|Darmian në aksion me Palermon kundër CSKA Moskës në Ligën e Evropës, 2010.
Më 11 korrik 2010, Darmian i'u bashkua Palermos në fazën përgatitore para-sezonale në Austri pasi klubi kishte arritur një marrëveshje paraprake me Milanin për transferimin e lojtarit. Një ditë më pas, klubet zyrtarizuan transferimin në formën e bashkpronësisë për 800,000 €.

Darmian bëri debutimin e tij me Palermon më 16 shtator kundër Sparta Pragës në fazën e grupeve të UEFA Ligës së Evropës; ky ishte debutimi i tij në kompeticionet evropiane. Debutimi i tij në kampionat erdhi në fitoren 3–1 kundër Juventusit në javën e 4të; ai u aktivizua si zëvëndësues në vend të Javier Pastores. Më 6 shkurt 2011, ai luajti ndeshjen e parë si titullar në fitoren 4–2 kundër Lecces në transfertë, duke u zëvëndësuar në minutën e 33të për shkak të një dëmtimi. Ai e mbylli sezonin duke luajtur 16 ndeshje në të gjitha kompeticionet.

### Torino
Pasi Milani dhe Palermo rinovuan kontratën e bashkpronësisë së lojtarit më 23 qershor 2011, Darmian u huazua te Torino në Serie B më 12 korrik. Ai debutoi me ekipin më 13 gusht në ndeshjen e raundit të dytë të kupës kundër Lumezzanne. Më 30 tetor, ai shënoi golin e parë me Torinon në suksesin 2–1 kundër Empolit në shtëpi. Më 13 nëntor, ai pësoi një dëmtim në ndeshjen kundër Barit, duke qëndruar jashtë fushave për më shumë se një muaj. Ai regjistroi 33 ndeshje në kampionat në sezonin e tij të parë me Torinon, i cili u rikthye në Serie A.

Më 20 korrik 2012, Palermo bleu edhe gjysmën tjetër të kartonit të Darmian nga Milani për 500,000 €. Pas kësaj, ai u rikthye te Torino në formën e bashkpronësisë për 825,000 €. Gjatë sezonit 2012–13, ai u aktivizua në 30 ndeshje në kampionat dhe një në kupë. Pas përfundimit të sezonit, Torino e bleu kartonin e tij për 1.5 milion €.

Në sezonin 2013–14, Darmian ishte titullar i padiskutueshëm në formacion, duke u aktivizuar në 37 ndeshje në Serie A. Torino e mbylli kampionatin në vendin e 7të, duke u kualifikuar në fazën eleminatore të Ligës së Evropës pasi Parma, e cila ishte renditur më lartë se Torino, u pezullua nga kompeticionet evropiane nga UEFA. Darmian ishte pjesë e Ekipit të Vitit të Serie A sëbashku me shokun e ekipit Ciro Immobile. Më 18 maj 2014, ai luajti ndeshjen e tij të 100të me Torinon në barazimin 2–2 në Stadio Artemio Franchi kundër Fiorentinës.

Darmian luajti ndeshjen e tij të parë të sezonit 2014–15 në fitoren 4–0 kundër ekipit suedez IF Brommapojkarna në ndeshjen e dytë të raundit të tretë kualifikues të Ligës së Evropës, duke regjistruar golin e tij të parë në kompeticionet evropiane. Më 29 tetor, ai shënoi golin e vetëm në fitoren kundër Parmës; ky ishte goli i tij i parë në Serie A. Pas kësaj, ai shënoi një tjetër gol në Ligën e Evropës, në suksesin 5–1 kundër Copenhagenit në Danimarkë në fazën e grupeve. Darmian vazhdoi të ishte protagonist në Evropë, duke shënuar një gol vendimtar kundër Athletic Bilbao; goli i tij i dha Torinos një fitore historike 3–2 në Estadio San Mamés si dhe kualifikimin në raundin e 16-tave. Ai e mbylli sezonin me 47 ndeshje dhe pesë gola në të gjitha kompeticionet.

### Manchester United
parapamje|majtas|Darmian duke luajtur me Manchester United në një ndeshje kundër Hull Cityt, janar 2017.
Më 11 korrik 2015, Darmian u transferua te klubi anglez Manchester United për një shifër të pazbuluar, e cila besohej të ishte 12.7 milion £. Ai firmosi një kontratë katër-vjeçare me mundësi rinovimi edhe për një vit tjetër. Darmian bëri debutimin e tij në Premier Ligë më 8 gusht në fitoren 1–0 kundër Tottenhamit në javën hapëse të sezonit 2015–16. Ai u shpall lojtari i muajit i klubit për gushtin, duke fituar çmimin e parë individual në karrierë.

Në prill 2016, Darmian shënoi golin e tij të parë në Premier Ligë me një gjuajtje nga distanca në fitoren 2–0 kundër Crystal Palace. Ai u shpall lojtari i ndeshjes dhe e konsideroi këtë gol si më të bukurin e karrierës së tij. Më 21 maj, ai luajti si zëvëndësues në finalen e kupës, ku Manchester United mposhti Crystal Palace me rezultatin 2–1; ky ishte trofeu i tij i parë në karrierë.

Darmian e humbi vendin e tij si titullar në gjysmën e dytë të sezonit 2016–17. Në triumfin në Ligën e Evropës, ai u aktivizua në 7 ndeshje, përfshirë edhe finalen e fituar 2–0 kundër Ajaxit, duke arritur suksesin e tij të parë në kompeticionet evropiane. Gjatë sezonit të ardhshëm, Darmian u la rregullisht në stol nga trajneri José Mourinho, duke u aktivizuar në vetëm 8 ndeshje në kampionat. Pas përfundimit të sezonit, media spekulloi se Darmian do të largohej nga klubi, por ai në fund qëndroi për sezonin 2018–19. Edhe pas largimit të Mourinhos, Darmian nuk gjeti hapsira nën drejtimin e trajnerit të ri Ole Gunnar Solskjær, i cili në një rast e aktivizoi si qëndër-mbrojtës në fitoren 2–0 kundër Reading në kupë më 5 janar 2019; performanca e tij u lavdërua nga trajneri norvegjez.

### Parma
Më 2 shtator 2019, Darmian u rikthye në Italia duke u transferuar te Parma në një marrëveshje katër-vjeçare. Debutimi i tij erdhi trembëdhjetë ditë më pas në humbjen 3–1 kundër Cagliarit, duke asistuar golin e vetëm të Parmës të shënuar nga Antonino Barillà. Goli i tij i vetëm me klubin erdhi më 25 korrik në fitoren 2–1 në transfertë kundër Brescias.

### Internazionale
parapamje|djathtas|Darmian gjatë një ndeshje miqësore kundër Red Bull Salzburgut, 9 gusht 2023.
Pasi luajti tre ndeshjet e para të sezonit të ri me Parmën, më 5 tetor 2020, Darmian u transferua te Interi në formë huazimi me detyrim blerje. Ai debutoi me *Zikaltrit* më 21 tetor në barazimin 2–2 kundër Borussia Mönchengladbach në ndeshjen hapëse të fazës së grupeve të Ligës së Kampioneve. Pas kësaj, ai luajti ndeshjen e parë në kampionat në fitoren 2–0 në transfertë kundër Genoas. Më 1 dhjetor, në ndeshjen e kthimit kundër Borussia Mönchengladbach, Darmian shënoi golin e parë me Interin në një fitore 3–2 në transfertë. Gjatë sezonit të tij të parë me Interin, Darmian ishte rezerva e Achraf Hakimit, por gjithsesi dha një kontribut shumë të rëndësishëm në fitoren e *Scudettos*; më 28 shkurt, ai shënoi golin e parë në kampionat me Interin në fitoren 3–0 kundër Genoas. Ai gjithashtu i dhuroi fitoren Interit në ndeshjet kundër Cagliarit dhe Hellas Veronës. Në fund të sezonit, Darmian fitoi titullin e parë të Serie A, kurse për Interin ishte suksesi i parë pas 11 vitesh.

Në sezonin e ardhshëm, pas largimit të Hakimit, Darmian u bë titullar në formacion 3–5–2 të trajnerit të ri Simone Inzaghi. Gjatë kësaj kohe, ai u dallua për performancat e tij në ndeshjet kundër Milanit dhe Napolit. Më 12 janar 2022, ai fitoi trofeun e dytë zikaltër, Superkupën e Italisë, me Interin që mposhti Juventusin 2–1 falë një goli të Alexis Sánchez, i asistuar nga Darmian, në momentet e fundit të ndeshjes; kjo ishte gjithashtu ndeshja e tij e 50të me Interin. Më 11 maj, Darmian fitoi edhe kupën me Interin që fitoi 4–2 sërisht kundër Juventusit në finale.

Në sezonin 2022–23, Darmian e fitoi sërisht superkupën me Interin që mposhti Milanin 3–0 në Rijad. Më 31 janar, ai shënoi golin e parë në kupë në suksesin minimal 1–0 kundër Atalantës, duke kualifikuar ekipin në çerek-finale. Për shkak të dëmtimit të Milan Škriniar, Darmian u aktivizua si qëndër-mbrojtës në mbrojtjen me tre, duke zhvilluar performanca pozitive. Më 19 mars, në humbjen 1–0 kundër Juventusit në Allianz Stadium, Darmian luajti ndeshjen e tij të 100të me klubin. Pas kësaj, ai fitoi Kupën e Italisë sërisht pasi *Zikaltrit* fituan 2–1 me përmbysje në finalen kundër Fiorentinës. Më 10 qershor, ai luajti si titullar në humbjen 1–0 kundër Manchester Cityt në finalen e Ligës së Kampioneve.

Më 12 dhjetor 2023, në barazimin pa gola kundër Real Sociedadit në fazën e grupeve të Ligës së Kampioneve, Darmian luajti për herë të parë si kapiten i ekipit, kjo për shkak të mungesës së Lautaro Martínezit, Nicolò Barellës dhe Stefan de Vrij. Pas kësaj, ai rinovoi kontratën me klubin deri në qershor 2025. Më 28 shkurt 2024, Darmian shënoi golin e parë të sezonit në fitoren 4–0 në kampionat kundër Atalantës. Në përfundim të sezonit, Interin e fitoi sërisht kampionatin, duke dominuar përgjatë gjithë sezonit; ky kshte titulli i dytë i karrierës së Darmian.

## Karriera ndërkombëtare
### Të rinjtë
Pas kishte luajtur me ekipet nën-17 dhe nën-18, Darmian bëri debutimin e tij me ekipin nën-19 në qershor 2007 pasi u thirr nga trajneri Francesco Rocca. Në Kampionatin Evropian 2008, ai luajti rregullisht si titullar në krahun e djathtë të mbrojtjes. Në vitin 2009, ai luajti shtatë ndeshje me ekipin nën-20 në Lojërat Mesdhetare 2009.

Më 25 mars 2009, Darmian luajti ndeshjen e parë me ekipin nën-21 në barazimin 2–2 në miqësoren kundër Austrisë në Vjenë. Kjo ishte ndeshja e vetme që ai luajti në këtë kategori.

### Ekipi i parë
[parapamje|majtas|Darmian në aksion gjatë ndeshjes miqësore kundër [Kombëtarja portugeze e futbollit|Portugalisë në Gjenevë, Zvicër.]]
Në mars 2014, Darmian mori ftesën e parë në kombëtaren e parë nga trajneri Cesare Prandelli si pjesë e një grumbullimi tre ditor për të vlerësuar lojtarët e rinjë para nisjes së FIFA Kupës së Botës 2014. Ai gjithashtu u ftua në grumbullimin e rradhës në prill.

Pas një sezoni të shkëlqyer me Torinon, më 13 maj 2014, Darmian ishte pjesë e listës paraprake që do të luante në Kupën e Botës 2014 në Brazil. Debutimi i tij ndërkombëtar erdhi më 31 maj në barazimin pa gola kundër Irlandës në Londër. Një ditë më pas, Darmian ishte pjesës e listës përfundimtare me 23 lojtarë. Ai luajti ndeshjen e tij të parë në një Kupë Bote më 14 qershor në fitoren 2–1 kundër Anglisë në fazën e grupeve. Pavarësisht nisjes pozitive, Italia u mposht në ndeshjet e rradhës kundër Kosta Rikës dhe Uruguajit, duke u eleminuar në fazën e grupeve; Darmian luajti si titullar në të dy ndeshjet.

Në fillimin e vitit 2015, Darmian u nderua me çmimin *Pallone Azzurro* si lojtari më i mirë i ekipit kombëtar për vitin 2014. Më 10 tetor 2015, ai shënoi golin e parë ndërkombëtar në fitoren 3–1 kundër Azerbajxhanit e cila vulosi kualifikimin e Italisë në UEFA Euro 2016. Më 31 maj 2016, Antonio Conte e përfshiu në listën me 23 lojtar për finalet e turnamentit. Në ndeshjen e raundit të 16-tave kundër Spanjës, i cili ishte kampioni në fuqi, Darmian u aktivizua si zëvëndësues dhe asistoi golin e dytë të Italisë të shënuar nga Graziano Pellè në minutën e 91të. Në çerek-finale, ai humbi penalltinë e fundit të Italisë në humbjen 6–5 me penallti kundër Gjermanisë, që solli eliminimin e *të kaltërve* nga turnamenti.

Në mars 2023, Darmian u ftua nga trajneri Roberto Mancini për ndeshjet kualifikuese të UEFA Euro 2024 kundër Anglisë dhe Maltës, duke u rikthyer në ekipin kombëtar pas pesë vitesh. Ai luajti në ndeshjen e dytë kundër Maltës, duke u aktivizuar si zëvëndësues në pjesën e dytë. Më 17 nëntor, ai shënoi në fitoren 5–2 kundër Maqedonisë së Veriut, duke regjistruar golin e dytë me ekipin kombëtar. Në qershor 2024, Darmian u thirr të luante në Euro 2024 nga trajneri Luciano Spalletti. Në turnament, ai u aktivizua në tre ndeshje me Italinë që u eliminua nga raundin e 16-tave nga Zvicra.

## Profili i lojtarit
Darmian është një lojtar inteligjent, dinamik, shumë puntor dhe i shkathët, i cili njihet për lojën cilësore në mbrojtje dhe në sulm. Ai gjithashtu dallohet për shpejtësinë, rezistencën dhe nivelin e punës, veti këto që e bëjnë atë një lojtar të dobishëm në krahet e fushës, aty ku ai kontribon në aksionet sulmuese të ekipit.

Darmian është lavdëruar në disa raste për profesionalizmin e tij dhe dedikimin, duke u krahasuar me ikona të futbollit italian si Antonio Cabrini dhe Paolo Maldini.

Darmian e nisi karrierën e tij si qëndër-mbrojtës por me kalimin e kohës ai u zhvendos në krah, duke luajtur me saktësi në të dyja krahet. Përveç kësaj, ai mund të luaj edhe si anësor, kjo falë aftësisë për të luajtur me të dyja këmbët. Gjatë sezonit 2012–13, ai ishte lojtari me më shumë ndërhyrje të sakta për ndeshje (5.3) në 5 ligat e mëdha evropiane.

## Jeta personale
Më 14 qershor 2017, Darmian u martua me Francesca Eleonora Cormannin, me të cilën ka dy fëmijë: Achille Leo (2019) dhe Gregorio Leo (2022).

## Statistikat e karrierës
### Klube
### Kombëtarja
#### Golat me kombëtaren
*FA Cup: 2015–16
*EFL Cup: 2016–17
*UEFA Liga e Evropës: 2016–17

;Internazionale

### Personale
*Ekipi i Vitit i Serie A: 2013–14, 2014–15
*Pallone Azzurro: 2014

## Referime 
## Lidhjet e jashtme
* Profili  te uebfaqja e Interit
* Profili  te Assocalciatori.it
* Profili te EmozioneCalcio.it
* Ndeshjet ndërkombëtare te FIGC.com